P6_TA(2007)0077

Βοσνία-Ερζεγοβίνη

Σύσταση του Ευρωπαϊκού Κοινοβουλίου της 15ης Μαρτίου 2007 προς το Συμβούλιο σχετικά με τη Βοσνία-Ερζεγοβίνη (2006/2290(INI))

Το Ευρωπαϊκό Κοινοβούλιο,

- έχοντας υπόψη την πρόταση σύστασης προς το Συμβούλιο που υπέβαλε η Doris Pack εξ ονόματος της Ομάδας του Ευρωπαϊκού Λαϊκού Κόμματος — Ευρωπαίων Δημοκρατών σχετικά με τη Βοσνία και Ερζεγοβίνη (B6-0615/2006),

- έχοντας υπόψη τη συμφωνία της 5ης Οκτωβρίου 2005 ανάμεσα στους εκπροσώπους του κράτους και των συστατικών μερών της Βοσνίας και Ερζεγοβίνης, συμφωνία που ενστερνίζεται τις βασικές αρχές τις οποίες καθόρισε η Επιτροπή για την αναδιάρθρωση των αστυνομικών δυνάμεων,

- έχοντας υπόψη τη συνακόλουθη απόφαση του Συμβουλίου της 22ας Νοεμβρίου 2005 για την έναρξη διαπραγματεύσεων με τη Βοσνία και Ερζεγοβίνη σε ό,τι αφορά την επίτευξη συμφωνίας σταθεροποίησης και σύνδεσης,

- έχοντας υπόψη τη συμφωνία που επετεύχθη στις 18 Μαρτίου 2006 μεταξύ των αρχηγών των περισσοτέρων εκ των κυριότερων πολιτικών κομμάτων της Βοσνίας και Ερζεγοβίνης επί αριθμού συνταγματικών τροποποιήσεων,

- έχοντας υπόψη την απόφαση που έλαβε στις 23 Ιουνίου 2006 το Διοικητικό Συμβούλιο του Συμβουλίου Εφαρμογής της Ειρήνης με την οποία καλούσε το Γραφείο του Ύπατου Εκπροσώπου να ξεκινήσει αμέσως τις προετοιμασίες για την παύση της λειτουργίας του στις 30 Ιουνίου 2007,

- έχοντας υπόψη το γεγονός ότι το Συμβούλιο Εφαρμογής της Ειρήνης θα επανεξετάσει και, αν κριθεί σκόπιμο, θα επιβεβαιώσει το κλείσιμο του Γραφείου του Ύπατου Εκπροσώπου στις αρχές του 2007 λαμβάνοντας υπόψη τη συνολική κατάσταση στη χώρα και στην περιοχή,

- έχοντας υπόψη τις πρόσφατες προεδρικές και βουλευτικές εκλογές που διεξήχθησαν στη Βοσνία και Ερζεγοβίνη,

- έχοντας υπόψη την έκθεση της Επιτροπής για την πρόοδο στη Βοσνία και Ερζεγοβίνη το 2006 (SEC(2006)1384),

- έχοντας υπόψη τα συμπεράσματα του Συμβουλίου Γενικών Υποθέσεων της 11ης Δεκεμβρίου 2006 για τα Δυτικά Βαλκάνια,

- έχοντας υπόψη το άρθρο 114, παράγραφος 3, και το άρθρο 90 του Κανονισμού του,

- έχοντας υπόψη την έκθεση της Επιτροπής Εξωτερικών Υποθέσεων (Α6-0030/2007),

A. λαμβάνοντας υπόψη ότι η Βοσνία και Ερζεγοβίνη έχει πραγματοποιήσει τη μετάβαση από την εφαρμογή της συμφωνίας του Ντέιτον του 1995, συμφωνία η οποία έβαλε τέλος στον πλέον αιματηρό πόλεμο στην Ευρώπη από το τέλος του Δευτέρου Παγκοσμίου Πολέμου, που έπληξε μια ειρηνική πολυεθνοτική χώρα, και τώρα κινείται προς την ευρωπαϊκή ολοκλήρωση, γεγονός που δημιουργεί την ανάγκη για συνταγματικές αλλαγές,

Β. λαμβάνοντας υπόψη ότι οι εκπρόσωποι του κράτους και των συστατικών μερών της Βοσνίας και Ερζεγοβίνης είχαν συμφωνήσει ότι η προτεινόμενη μεταρρύθμιση των αστυνομικών δυνάμεων θα προέβλεπε τη μεταφορά όλων των νομοθετικών και δημοσιονομικών αρμοδιοτήτων στο κράτος, την εξάλειψη κάθε πολιτικής ανάμειξης στη λειτουργία των αστυνομικών δυνάμεων και την οριοθέτηση των εδαφικών μονάδων με αμιγώς τεχνικά και λειτουργικά κριτήρια,

Γ. λαμβάνοντας υπόψη ότι αυτή η συμφωνία προέβλεπε τη συγκρότηση μιας Διεύθυνσης για την εφαρμογή της αναδιάρθρωσης των αστυνομικών δυνάμεων, με εκπροσώπους από όλα τα επίπεδα εξουσίας (κράτος, οντότητες και καντόνια), που είχε ως καθήκον να υποβάλει πρόταση για την εφαρμογή της μεταρρύθμισης, συμπεριλαμβανομένων και προτάσεων για την οριοθέτηση των νέων εδαφικών αστυνομικών μονάδων,

Δ. λαμβάνοντας υπόψη ότι στις 22 Δεκεμβρίου 2006 αυτή η Διεύθυνση υπέβαλε στο Συμβούλιο Υπουργών της Βοσνίας και Ερζεγοβίνης προσχέδιο για την υλοποίηση της μεταρρύθμισης των δομών της αστυνομίας,

Ε. επισημαίνοντας ότι αυτό το προσχέδιο παρέχει το πλαίσιο για την εκπλήρωση των προϋποθέσεων που έθεσε η Επιτροπή για τη σύναψη συμφωνίας σταθερότητας και σύνδεσης με την Ευρωπαϊκή Ένωση,

ΣΤ. λαμβάνοντας υπόψη ότι, κατά τη διάρκεια της πρόσφατης προεκλογικής εκστρατείας, η ηγεσία της Republika Srpska προέβη επανειλημμένα σε δηλώσεις που έθεταν υπό αμφισβήτηση την προτεινόμενη αστυνομική μεταρρύθμιση την οποία είχε ενστερνιστεί παλαιότερα,

Ζ. λαμβάνοντας υπόψη ότι η εντολή των εκπροσώπων της Republika Srpska έχει επιβεβαιωθεί από τη λαϊκή ψήφο και τα κόμματά τους έχουν σημαντική εκπροσώπηση τόσο σε επίπεδο συστατικού μέρους, όσο και σε επίπεδο κράτους,

Η. λαμβάνοντας υπόψη ότι η δέσμη συνταγματικών τροποποιήσεων, τις οποίες υποστηρίζουν οι εκπρόσωποι των περισσότερων εκ των κυρίων κομμάτων στη Βοσνία και Ερζεγοβίνη, περιέχει σειρά προτάσεων με τις οποίες ενισχύονται οι εξουσίες σε επίπεδο κράτους και αντιμετωπίζονται ορισμένες δυσλειτουργίες στο νομοθετικό και το εκτελεστικό σκέλος της Βοσνίας και Ερζεγοβίνης,

Θ. επισημαίνοντας ότι οι προτάσεις αυτές δεν τροποποιούν τον μηχανισμό που ορίζει το δικαίωμα αρνησικυρίας του συστατικού μέρους παρά το γεγονός ότι ο μηχανισμός αυτός μπορεί να παρεμποδίσει σοβαρά το έργο του Κοινοβουλίου της Βοσνίας και Ερζεγοβίνης,

Ι. λαμβάνοντας υπόψη ότι στο εγγύς μέλλον θα πρέπει να εξετασθεί επισταμένως από τα διάφορα μέρη της κοινωνίας στη Βοσνία και Ερζεγοβίνη το πώς θα ξεπερασθεί η άκαμπτη εθνοτική διαίρεση της χώρας, ώστε να μεταρρυθμιστούν οι δομές της και να γίνει περισσότερο ευέλικτη και συμβατή με τις ευρωπαϊκές δημοκρατίες,

ΙΑ. επισημαίνοντας ότι η προαναφερθείσα δέσμη τροποποιήσεων έγινε δεκτή από την πλειοψηφία των μελών του Κοινοβουλίου της Βοσνίας και Ερζεγοβίνης, αλλά δεν κατόρθωσε, για δύο μόνο ψήφους, να συγκεντρώσει το ελάχιστο όριο ψήφων που απαιτείτο για να εγκριθούν οι συνταγματικές τροποποιήσεις,

ΙΒ. λαμβάνοντας υπόψη ότι η απόφαση για το πρόωρο κλείσιμο του Γραφείου του Ύπατου Εκπροσώπου, βάσει της εύλογης επιθυμίας να αυξηθεί το αίσθημα ιδιοποίησης της πολιτικής διαδικασίας και να επιταχυνθεί η διαδικασία συμφιλίωσης μεταξύ των τριών κύριων λαών στη Βοσνία και Ερζεγοβίνη, ενδέχεται να έχει αντίκτυπο στη σταθερότητα της χώρας και στον ρυθμό των διοικητικών και συνταγματικών μεταρρυθμίσεων,

ΙΓ. λαμβάνοντας υπόψη ότι η συνεχιζόμενη ύπαρξη έντονων εθνοτικών διαιρέσεων εντός της Βοσνίας και Ερζεγοβίνης υποδεικνύει την ανάγκη να αποκτήσει η χώρα ένα πιο ολοκληρωμένο, μη διαχωριστικό και σύγχρονο σύστημα εκπαίδευσης,

ΙΔ. λαμβάνοντας υπόψη ότι η εμπειρία διεθνοτικών εκπαιδευτικών ιδρυμάτων που εφαρμόζουν με επιτυχία ένα μη διαχωριστικό πρότυπο, όπως εκείνα που επιχορηγούνται από την Καθολική Εκκλησία στη Βοσνία και Ερζεγοβίνη, θα πρέπει να ληφθεί υπόψη σε αυτό το πλαίσιο,

1. επισημαίνει με ανησυχία ότι οι νικητές των κοινοβουλευτικών και προεδρικών εκλογών, που προηγουμένως ήταν μετριοπαθή κόμματα, κατέφυγαν κατά τη διάρκεια της προεκλογικής εκστρατείας σε εκφράσεις αντιπαράθεσης και διχασμού· προτρέπει τα κόμματα, ιδίως εκείνα που κέρδισαν τις εκλογές —άσχετα από ποικίλες πρόσφατες αρνητικές ενέργειες και δηλώσεις— να δράσουν σύντομα, ώστε να θέσουν τα θεμέλια μιας ενισχυμένης Βοσνίας και Ερζεγοβίνης, η οποία προετοιμάζεται για να εκπληρώσει τα απαιτούμενα κριτήρια για την ολοκλήρωση και την εφαρμογή της συμφωνίας σταθερότητας και σύνδεσης και να υποβάλει αίτηση για προσχώρηση στην ΕΕ εν ευθέτω χρόνω·

2. χαιρετίζει το σχηματισμό κυβέρνησης σε επίπεδο κράτους και υπενθυμίζει στους πολιτικούς ηγέτες της Βοσνίας και Ερζεγοβίνης τις επείγουσες και σημαντικές μεταρρυθμίσεις που πρέπει να αναληφθούν, ιδίως σε ό,τι αφορά το Σύνταγμα του κράτους, τον δικαστικό τομέα, τη δημόσια διοίκηση, τον επιχειρηματικό κόσμο, τον τομέα της εκπαίδευσης, τον τομέα φυτοϋγειονομικής και κτηνιατρικής πολιτικής, καθώς και τον τομέα περιβαλλοντικής προστασίας·

3. είναι της γνώμης ότι το σχέδιο για την υλοποίηση της μεταρρύθμισης της διάρθρωσης της αστυνομίας της Βοσνίας και Ερζεγοβίνης, το οποίο υποβλήθηκε πρόσφατα, ορίζει σαφή και ισορροπημένη κατανομή αρμοδιοτήτων μεταξύ κράτους και τοπικών επιπέδων, με την προϋπόθεση ότι το κράτος θα εγκρίνει ενιαίο νομικό πλαίσιο για τη διοίκηση της αστυνομίας, θα χορηγήσει δημοσιονομικούς πόρους και θα παρακολουθεί τη χρήση τους, θα παρέχει υπηρεσίες υποστήριξης, θα συντονίζει τις δραστηριότητες μεταξύ των διαφόρων φορέων και επιπέδων και θα παρέχει στρατηγική καθοδήγηση, χωρίς να παραβιάζει την απαιτούμενη αυτονομία των τοπικών αστυνομικών μονάδων·

4. επικροτεί, επιπλέον, τους μηχανισμούς που προβλέπει το προαναφερθέν σχέδιο για τη διασφάλιση της διαφάνειας κατά την επιλογή και τον διορισμό των αρχηγών και αξιωματικών της αστυνομίας και για την παρακολούθηση των δραστηριοτήτων των αστυνομικών δυνάμεων σε κρατικό και τοπικό επίπεδο·

5. είναι της γνώμης ότι οι νομικές διατάξεις για την επίτευξη μιας αστυνομικής διάρθρωσης που θα ανταποκρίνεται στην εθνοτική σύνθεση του πληθυσμού στη Βοσνία και Ερζεγοβίνη θα πρέπει να συνοδεύονται από έναν αποτελεσματικό μηχανισμό παρακολούθησης·

6. σημειώνει με ικανοποίηση ότι τα κριτήρια που έχουν τεθεί για τον καθορισμό των τομέων της τοπικής αστυνομίας βασίζονται στις αρχές της λειτουργικής αποτελεσματικότητας και βιωσιμότητας και σε δημογραφικούς, κοινωνικούς και οικονομικούς παράγοντες καθώς και σε παράγοντες σχετικούς με την ασφάλεια, και όχι μόνο στα διοικητικά σύνορα·

7. καλεί επειγόντως το Συμβούλιο να ασκήσει πίεση στις αρμόδιες αρχές στη Βοσνία και Ερζεγοβίνη προκειμένου να λάβουν όλα τα αναγκαία μέτρα για την εφαρμογή των προτάσεων που περιλαμβάνονται στο προαναφερθέν σχέδιο και να υπενθυμίσει σε όλα τα κόμματα ότι η μεταρρύθμιση της αστυνομίας είναι βασική προϋπόθεση για τη σύναψη της συμφωνίας σταθερότητας και σύνδεσης·

8. επικροτεί το γεγονός ότι οι κυβερνήσεις και οι αστυνομικές δυνάμεις της Βοσνίας έχουν, γενικότερα, συνεργασθεί με το Διεθνές Ποινικό Δικαστήριο για την πρώην Γιουγκοσλαβία (ΔΠΔΓ), μεταξύ άλλων παρέχοντας πρόσβαση σε στρατιωτικά αρχεία· καταδικάζει, ωστόσο, τη μη σύλληψη όλων των εγκληματιών πολέμου που παραμένουν ελεύθεροι στην επικράτεια της χώρας και το γεγονός ότι σε πολλές περιπτώσεις έχουν εξαφανισθεί έγγραφα που θα μπορούσαν να χρησιμοποιηθούν στις έρευνες·

9. καλεί την πολιτική ηγεσία της Βοσνίας και Ερζεγοβίνης να συνεχίσει τις προσπάθειες για πλήρη συνεργασία με το ΔΠΔΓ και για την εξάρθρωση των δικτύων που υποστηρίζουν άτομα στα οποία έχουν απαγγελθεί κατηγορίες για εγκλήματα πολέμου·

10. επικροτεί την απόφαση των αρχών της Republika Srpska για την ίδρυση ειδικού φορέα με σκοπό τη βελτίωση της συνεργασίας της με το ΔΠΔΓ με στόχο την εφαρμογή του ειδικού σχεδίου δράσης· αναμένει, εν προκειμένω, συγκεκριμένα αποτελέσματα στο εγγύς μέλλον όσον αφορά τη σύλληψη των κύριων φυγόδικων·

11. προτρέπει τη Βοσνία και Ερζεγοβίνη να συνεχίσει τις προσπάθειες για τη βελτίωση των οικονομικών και δημοσιονομικών πολιτικών της, και ιδίως για την ενίσχυση του δημοσιονομικού συντονισμού, συμβάλλοντας κατ' αυτόν τον τρόπο στη δημοσιονομική σταθερότητα·

12. καλεί την ηγεσία της Βοσνίας και Ερζεγοβίνης να επιλύσει όλες τις εναπομείνασες συνοριακές διαφορές με τις γειτονικές χώρες, και ιδίως να σεβασθεί και να επικυρώσει τη συμφωνία για τον καθορισμό των χερσαίων και των ποτάμιων συνόρων·

13. καλεί τους ηγέτες της Βοσνίας και Ερζεγοβίνης να συνεχίσουν τις προσπάθειές τους για την πλήρη υλοποίηση των μεταρρυθμίσεων που έχουν συμφωνηθεί για τη δημόσια ραδιοτηλεόραση·

14. καλεί τις αρχές της Βοσνίας και Ερζεγοβίνης να υλοποιήσουν σύντομα τις προτεραιότητες που ορίζονται στην ευρωπαϊκή εταιρική σχέση· επιβεβαιώνει ότι η γενικότερη πολιτική της ΕΕ σε σχέση με τη Βοσνία και Ερζεγοβίνη και ολόκληρη την περιοχή των Δυτικών Βαλκανίων βασίζεται σε σαφή προοπτική ευρωπαϊκής ένταξης όπως ορίσθηκε στην ατζέντα της Θεσσαλονίκης τον Ιούνιο 2003·

15. κρίνει ότι πρέπει να ξαναρχίσει πάραυτα ο συνταγματικός διάλογος ξεκινώντας από τα μέχρι σήμερα σημειωθέντα αποτελέσματα αλλά προβλέποντας επίσης:

- μια σε βάθος αναθεώρηση του μηχανισμού που διέπει το δικαίωμα αρνησικυρίας, ο οποίος θα πρέπει να περιορίζεται μόνο στα ζητήματα η εξέταση των οποίων εμπίπτει στην κοινή αρμοδιότητα κράτους και συστατικών μερών,

- μια σαφή, περιεκτική αλλά ταυτόχρονα στενή ερμηνεία της έννοιας "εθνικού συμφέροντος ζωτικής σημασίας" ούτως ώστε να προλαμβάνεται κάθε αδικαιολόγητη προσφυγή στον μηχανισμό της αρνησικυρίας βάσει εθνοτικών κινήτρων με σκοπό την παρεμπόδιση,

- μια πιο τολμηρή και ορθολογική αναδιοργάνωση των διοικητικών δομών της Βοσνίας και Ερζεγοβίνης έχοντας ως στόχο την απλοποίηση και την επιτάχυνση της διαδικασίας λήψεως αποφάσεων·

16. θεωρεί ότι η συζήτηση αυτή πρέπει να διεξαχθεί δημοσία, με τη συμμετοχή της κοινωνίας των πολιτών και παρουσία εθνικών και διεθνών εμπειρογνωμόνων· θεωρεί ότι στη διαδικασία πρέπει να ληφθεί υπόψη η κοινή γνώμη ώστε το τελικό αποτέλεσμα να είναι αποδεκτό και να θεωρηθεί από όλους νόμιμο·

17. καλεί το Κοινοβούλιο της Βοσνίας και Ερζεγοβίνης να εξετάσει το ενδεχόμενο σύστασης επιτροπής με συγκεκριμένο καθήκον την κατάρτιση συνεκτικών προτάσεων για τη συνταγματική μεταρρύθμιση·

18. είναι της γνώμης ότι η Ευρωπαϊκή Ένωση θα πρέπει, υπό την αιγίδα του Ειδικού Εκπροσώπου της, να διαδραματίσει ηγετικό ρόλο στο νέο ξεκίνημα του συνταγματικού διαλόγου, διευκολύνοντας ιδίως τη συζήτηση ανάμεσα στα ενδιαφερόμενα μέρη, υποστηρίζοντας πρωτοβουλίες για την προώθηση του δημόσιου διαλόγου και παρέχοντας τεχνική βοήθεια υπό μορφή εμπειρογνωμοσύνης στους ενδιαφερόμενους για τη συζήτηση βουλευτές του Κοινοβουλίου της Βοσνίας και Ερζεγοβίνης·

19. εκφράζει την ανησυχία του για το γεγονός ότι εξακολουθούν να υφίστανται εθνοτικά σύνορα στη Βοσνία και Ερζεγοβίνη τα οποία εμποδίζουν την ανάπτυξη ενιαίας εθνικής ταυτότητας· είναι της άποψης ότι οι συνταγματικές διευθετήσεις που προβλέπονται στη συμφωνία του Ντέιτον καθιστούν ακόμη δυσκολότερη την άρση αυτών των συνόρων· υπενθυμίζει ότι η εμπειρία της Ευρωπαϊκής Ένωσης καταδεικνύει ότι η κοινή ταυτότητα είναι απόλυτα συμβατή με τον σεβασμό των πολιτισμικών και θρησκευτικών παραδόσεων των συστατικών λαών·

20. χαιρετίζει ως εκ τούτου τη δήλωση του πρωθυπουργού της Δημοκρατίας των Σερβοβοσνίων δια της οποίας η κυβέρνηση της οντότητας αυτής δεσμεύεται να αποφύγει κάθε παρεκτροπή που ενδεχομένως θα προέκυπτε σε σχέση με τη ρύθμιση του καθεστώτος στο Κοσσυφοπέδιο·

21. θεωρεί ότι, στο πλαίσιο της βοήθειας της Ευρωπαϊκής Ένωσης της οποίας πρωταρχικός στόχος μετά από το στάδιο της ανασυγκρότησης ήταν κυρίως να διευκολυνθεί η έγκριση κοινοτικών προδιαγραφών και νομοθετικών μέτρων, πρέπει να δοθεί μεγαλύτερη προσοχή στην αντιμετώπιση του φορτίου του παρελθόντος, συμπεριλαμβανομένου του ζητήματος των αγνοουμένων κατά τη διάρκεια των αιματηρών συγκρούσεων και στην προώθηση εντός της Βοσνίας και Ερζεγοβίνης συνόλου εκπαιδευτικού συστήματος που να μην εισάγει διακρίσεις, να βασίζεται στη διαλλακτικότητα, καθώς και στην αποδοχή και τον σεβασμό της διαφορετικότητας·

22. υπενθυμίζει ότι, στην πράξη, αυτό σημαίνει τέλος στον διαχωρισμό διαφόρων εθνοτικών ομάδων που θα εκπαιδεύονται κάτω από την ίδια στέγη, διάλογο σχετικά με τη δημιουργία κοινού προγράμματος σπουδών για την υποχρεωτική εκπαίδευση, που θα δίνει ιδιαίτερη προσοχή στον τρόπο διδασκαλίας της ιστορίας, και βελτιωμένη συνεχιζόμενη κατάρτιση στους διδασκάλους·

23. καλεί την Επιτροπή να αποδεσμεύσει, στο πλαίσιο του νέου προενταξιακού μέσου, επαρκείς πόρους και για τους δύο αυτούς σκοπούς και κυρίως παρέχοντας υποστήριξη στη Διεθνή Επιτροπή για τους Αγνοουμένους και προτρέπει το Συμβούλιο, μέσω του Ειδικού Εκπροσώπου της Ευρωπαϊκής Ένωσης, να προωθήσει πρωτοβουλίες στον τομέα· είναι της γνώμης ότι το παρόν εκπαιδευτικό σύστημα συνιστά σοβαρή απειλή για την ασφάλεια της χώρας·

24. είναι της γνώμης ότι θα ήταν προς όφελος των πολιτών της Βοσνίας και Ερζεγοβίνης, και ενδεικτικό της επιθυμίας τους για αποφυγή μελλοντικών συγκρούσεων, να ιδρυθεί εθνική επιτροπή για την αλήθεια και τη συμφιλίωση για όλη τη χώρα, η οποία θα εξετάζει και θα αναφέρει παραβάσεις που πραγματοποιήθηκαν στο παρελθόν, ενώ θα υποβάλλει και συστάσεις για την αντιμετώπιση της οδυνηρής αυτής κληρονομιάς και την αποφυγή επανάληψης τέτοιων απάνθρωπων πράξεων·

25. επισημαίνει ότι η παιδεία είναι ο κατ' εξοχήν παράγων της συμφιλίωσης· θεωρεί ότι η νέα γενιά στη Βοσνία και Ερζεγοβίνη θα πρέπει να μάθει να αντιμετωπίζει το παρελθόν και να διδαχθεί από αυτό —όπως έπραξαν οι νέοι στην Ευρώπη μετά από τον Δεύτερο Παγκόσμιο Πόλεμο— ότι το μέλλον βασίζεται στην υπέρβαση των διαφορών, στην προώθηση της αμοιβαίας κατανόησης και την ενίσχυση των αξιών της αλληλεγγύης, της ανεκτικότητας, της δημοκρατίας, των ανθρωπίνων δικαιωμάτων και της ισότητας μεταξύ των πολιτών της χώρας·

26. αναφέρεται εν προκειμένω στην ανάπτυξη μαθημάτων διεθνοτικής διαμεσολάβησης στα σχολεία και ενοποιημένων τάξεων ως μέσο για την αντιμετώπιση του επίσημου και ανεπίσημου διαχωρισμού στο εκπαιδευτικό σύστημα της Ομοσπονδίας της Βοσνίας και Ερζεγοβίνης·

27. προειδοποιεί κατά συνέπεια ότι είναι εναντίον κάθε προσπάθειας να δημιουργηθούν, εντός της Βοσνίας και Ερζεγοβίνης, μονοεθνοτικά εδάφη· υπενθυμίζει στους πολιτικούς της Βοσνίας και Ερζεγοβίνης ότι η Διεθνής Κοινότητα δεν θα ανεχθεί μέτρα ή πολιτικές που υποσκάπτουν, άμεσα ή έμμεσα, τον πολυεθνοτικό χαρακτήρα, την εδαφική ακεραιότητα, τη σταθερότητα και την ενότητα της Βοσνίας και Ερζεγοβίνης και των συστατικών της μερών· καλεί τον Ύπατο Εκπρόσωπο της Ευρωπαϊκής Ένωσης για τη Βοσνία και Ερζεγοβίνη να έχει διαρκώς στραμμένη την προσοχή του προς αυτή την κατεύθυνση και να ενθαρρύνει πιο ενεργά την επανένταξη προσφύγων και εκτοπισμένων ατόμων σε ολόκληρη την επικράτεια της Βοσνίας και Ερζεγοβίνης και ιδίως στη Republika Srpska, οι επιδόσεις της οποίας όσον αφορά τις επιστροφές προσφύγων και εκτοπισθέντων ατόμων είναι απογοητευτικές·

28. επικροτεί την έναρξη του πρώτου γύρου διαπραγματεύσεων μεταξύ της ΕΕ και της Βοσνίας και Ερζεγοβίνης σχετικά με τη διευκόλυνση χορήγησης θεωρήσεων τον Νοέμβριο 2006 και αναμένει την περάτωσή τους έως τον Ιούνιο 2007, έτσι ώστε η συμφωνία να τεθεί σε ισχύ το 2008· υπογραμμίζει ότι τελικός στόχος πρέπει να είναι η διευκόλυνση της μετακίνησης προς την ΕΕ για όλους τους πολίτες των χωρών των Δυτικών Βαλκανίων και καλεί την Επιτροπή να υποστηρίξει τη διαδικασία αυτή, ιδίως μέσα από αυξημένα μέτρα για την ενίσχυση της συνεργασίας στον τομέα του αστυνομικού και συνοριακού ελέγχου·

29. χαιρετίζει τον ρόλο που διαδραμάτισε η στρατιωτική δύναμη της Ευρωπαϊκής Ένωσης (EUFOR) στην εξασφάλιση ενός ασφαλούς πλαισίου μέσα στη Βοσνία και Ερζεγοβίνη· θεωρεί ότι η μείωση στον αριθμό των ενόπλων δυνάμεων που αποφασίστηκε πρόσφατα από το Συμβούλιο αποτελεί σαφή ένδειξη της αυξανόμενης σταθερότητας στην περιοχή·

30. εκφράζει την ικανοποίησή του για το έργο που επιτέλεσε η αστυνομική αποστολή της ΕΕ στη Βοσνία και Ερζεγοβίνη στη στήριξη της ανάπτυξης μίας σύγχρονης και αποτελεσματικής αστυνομικής δυνάμεως στη χώρα· είναι της άποψης ότι το μέλλον της αποστολής αυτής θα πρέπει επίσης να εξετασθεί με γνώμονα την πρόοδο που θα σημειωθεί στη μεταρρύθμιση της αστυνομίας·

31. επικροτεί το γεγονός ότι η Βοσνία και Ερζεγοβίνη έχει υπογράψει πολλά διεθνή σύμφωνα και έχει θεσπίσει αρκετούς νόμους με στόχο την κατοχύρωση και προώθηση των δικαιωμάτων των γυναικών· προτρέπει, ωστόσο, την κυβέρνηση της Βοσνίας και Ερζεγοβίνης να συνεχίσει τις προσπάθειές της στην κατεύθυνση της πρακτικής εφαρμογής των αρχών που εκτίθενται σε αυτές τις διεθνείς και εθνικές πράξεις·

32. λαμβάνοντας υπόψη τις αβεβαιότητες που εξακολουθούν να υφίστανται όσον αφορά το μέλλον της Βοσνίας και Ερζεγοβίνης, υποστηρίζει την απόφαση που έλαβε το Συμβούλιο Εφαρμογής της Ειρήνης να αναθεωρήσει την απόφασή του, της 23ης Ιουνίου 2006, και να διατηρήσει, με όλα τα προνόμιά του, το Γραφείο του Ύπατου Εκπροσώπου έως τον Ιούνιο του 2008· θεωρεί ότι η παράταση αυτή θα πρέπει επίσης να χρησιμοποιηθεί εις τρόπον ώστε να μεταβιβαστούν περισσότερες ευθύνες στις τοπικές αρχές· χαιρετίζει το γεγονός ότι το Συμβούλιο ενέκρινε κοινή δράση για τον Ειδικό Εκπρόσωπο της ΕΕ στη Βοσνία και Ερζεγοβίνη, η οποία παρατείνει τους όρους της εντολής αυτής προκειμένου να δοθεί στον Ειδικό Εκπρόσωπο ένας σαφής ρόλος στην προώθηση των συνταγματικών μεταρρυθμίσεων στη Βοσνία και Ερζεγοβίνη·

33. υπογραμμίζει την ανάγκη να ομιλεί η διεθνής κοινότητα με μία φωνή στη Βοσνία και Ερζεγοβίνη· εκφράζει τη λύπη του για την πρόσφατη αναγγελία του Ύπατου Εκπροσώπου/Ειδικού Εκπροσώπου για την πρόθεσή του να εγκαταλείψει τη θέση του τον Ιούνιο του 2007 και επιδοκιμάζει το έργο που επετέλεσε κατά τη διάρκεια της εντολής του· ζητεί επιμόνως από το Συμβούλιο να πραγματοποιήσει μια σε βάθος συζήτηση σχετικά με τη φύση, το πεδίο και τη διάρκεια της διεθνούς παρουσίας στη Βοσνία και Ερζεγοβίνη·

34. είναι επίσης της γνώμης ότι, όταν τελικά κλείσει το Γραφείο του Ύπατου Εκπροσώπου, η ΕΕ θα πρέπει να παράσχει ισχυρή και συντονισμένη υποστήριξη για να βοηθήσει τη Βοσνία και Ερζεγοβίνη να επιτύχει τον μακροπρόθεσμο στόχο της για την ευρωπαϊκή ολοκλήρωση όσο το δυνατόν συντομότερα και πληρέστερα· θεωρεί ότι ο Ειδικός Εκπρόσωπος της ΕΕ πρέπει να έχει ισχυρό λόγο εξ ονόματος της ΕΕ, συντονίζοντας μεταξύ άλλων όλα τα όργανα και υπηρεσίες της ΕΕ στη Βοσνία Ερζεγοβίνη·

35. αναθέτει στον Πρόεδρό του να διαβιβάσει την παρούσα σύσταση στο Συμβούλιο Γενικών Υποθέσεων και, για ενημέρωση, στην Επιτροπή, καθώς και στον Ειδικό Εκπρόσωπο της Ευρωπαϊκής Ένωσης/Ύπατο Εκπρόσωπο για τη Βοσνία και Ερζεγοβίνη και στις κυβερνήσεις και κοινοβούλια της Βοσνίας και Ερζεγοβίνης, της Republika Srpska και της Ομοσπονδίας της Βοσνίας και Ερζεγοβίνης.

--------------------------------------------------